b'\n_START_ARTICLE_\nTramvajus\n_START_PARAGRAPH_\nTramvajus\xc2\xa0\xe2\x80\x93 miesto b\xc4\x97gin\xc4\x97 transporto priemon\xc4\x97, da\xc5\xbeniausiai esanti gatvi\xc5\xb3 lygyje ir va\xc5\xbeiuojanti pagal keli\xc5\xb3 eismo taisykles bei pritaikyta ve\xc5\xbeti keleivius (retais atvejais\xc2\xa0\xe2\x80\x93 krovinius). Tramvajaus b\xc4\x97giai tiesiami gatv\xc4\x97s viduryje arba jos pakra\xc5\xa1\xc4\x8diuose, bet yra ir i\xc5\xa1im\xc4\x8di\xc5\xb3: pvz., Volgograde (Rusija) kelios tramvajaus stotys pastatytos po \xc5\xbeeme.\n_START_SECTION_\nTramvajaus s\xc4\x85voka\n_START_PARAGRAPH_\n\xc5\xbdodis \xe2\x80\x9etramvajus\xe2\x80\x9c (angl. tram, tramway) yra \xc5\xa1kot\xc5\xb3 ir \xc5\xa0iaur\xc4\x97s Anglijos gyventoj\xc5\xb3 vartotas \xc5\xbeodis, apib\xc5\xabdinantis angli\xc5\xb3 kasyklose naudot\xc4\x85 vagon\xc4\x97l\xc4\xaf ir b\xc4\x97gius, kuriais jis ried\xc4\x97davo; \xc5\xa1is \xc5\xbeodis grei\xc4\x8diausiai kil\xc4\x99s i\xc5\xa1 \xc5\xa0iaur\xc4\x97s j\xc5\xabros regiono neai\xc5\xa1kios kilm\xc4\x97s germani\xc5\xa1ko \xc5\xbeod\xc5\xbeio, rei\xc5\xa1kian\xc4\x8dio \xe2\x80\x9ekaru\xc4\x8dio arba rogi\xc5\xb3 stryp\xc4\x85 ar a\xc5\xa1\xc4\xaf\xe2\x80\x9c, taip pat \xe2\x80\x9ekarut\xc4\xaf\xe2\x80\x9c arba konteinerio korpus\xc4\x85._NEWLINE_Nors \xc5\xbeodis \xe2\x80\x9etramvajus\xe2\x80\x9c paplito daugelyje kalb\xc5\xb3, \xc5\xa1i versija angli\xc5\xa1kai kalban\xc4\x8diose \xc5\xa1alyse n\xc4\x97ra visuotinai paplitusi, amerikie\xc4\x8diai j\xc4\xaf vadina trolley, trolley car arba streetcar. \xc5\xbdodis streetcar pirm\xc4\x85 kart\xc4\x85 u\xc5\xberegistruotas 1860\xc2\xa0m. ir vartojamas \xc5\xa0iaur\xc4\x97s Amerikoje kartu su \xc5\xbeod\xc5\xbeiu \xe2\x80\x9etroleibusas\xe2\x80\x9c (angl. trolley), kuris, manoma, kil\xc4\x99s i\xc5\xa1 \xc5\xbeod\xc5\xbeio troller, rei\xc5\xa1kian\xc4\x8dio \xe2\x80\x9eketurrat\xc4\xaf \xc4\xafrengin\xc4\xaf, kur\xc4\xaf i\xc5\xa1ilgai kontaktinio tinklo tempia laidas, sujungiantis \xc5\xa1\xc4\xaf \xc4\xafrengin\xc4\xaf su vagono vir\xc5\xa1umi ir per j\xc4\xaf gaunantis elektros energij\xc4\x85\xe2\x80\x9c. Tramvajaus srov\xc4\x97s imtuvas, kuris netrukus pakeit\xc4\x97 \xc5\xa1\xc4\xaf \xc4\xafrengin\xc4\xaf, tvirtinamas prie transporto priemon\xc4\x97s vir\xc5\xa1aus. Imtuvo vir\xc5\xa1utiniame gale tvirtinama spyruokl\xc4\x97, kuri laiko kontaktin\xc4\xaf ritin\xc4\x97l\xc4\xaf tvirtai pritvirtint\xc4\x85 prie kontaktinio tinklo. Angl\xc5\xb3 kalbos terminai \xe2\x80\x9etramvajaus srov\xc4\x97s imtuvas\xe2\x80\x9c (angl. trolley pole) ir \xe2\x80\x9ekontaktinis ritin\xc4\x97lis\xe2\x80\x9c kil\xc4\x99 i\xc5\xa1 \xc5\xbeod\xc5\xbeio, rei\xc5\xa1kian\xc4\x8dio min\xc4\x97t\xc4\x85 keturrat\xc4\x99 priemon\xc4\x99._NEWLINE_\xc5\xa0iuolaikiniuose tramvajuose kontaktinis ritin\xc4\x97lis naudojamas ma\xc5\xbeai: tramvajuose yra metalinis antgalis su anglies \xc4\xafd\xc4\x97klu arba net apsieinama be pa\xc4\x8dios tramvajaus karties. Vietoj jos naudojamas pantografas. Kartais tramvajais vadinamos kitos transporto priemon\xc4\x97s, nors tai ir n\xc4\x97ra visi\xc5\xa1kai tikslu, pavyzd\xc5\xbeiui, funikulieriai arba tramvaj\xc5\xb3 sistema su izoliaciniu vamzdeliu, kurios maitinamos i\xc5\xa1 po \xc5\xbeeme \xc4\xaftaisyt\xc5\xb3 \xc5\xa1altini\xc5\xb3.\n_START_SECTION_\nArkliais kinkyti tramvajai\n_START_PARAGRAPH_\nPirmieji \xc5\xa0iaur\xc4\x97s Amerikos tramvajai, vadinamieji \xe2\x80\x9egatvi\xc5\xb3 vagonai\xe2\x80\x9c (angl. streetcars) arba \xe2\x80\x9earkli\xc5\xb3 vagonai\xe2\x80\x9c, buvo sukurti Jungtin\xc4\x97se Valstijose sekant mieste kursuojan\xc4\x8di\xc5\xb3 dili\xc5\xbean\xc5\xb3 ir omnibus\xc5\xb3 pavyzd\xc5\xbeiu; j\xc5\xb3 nereik\xc4\x97jo i\xc5\xa1 anksto u\xc5\xbesisakyti, nes jie ve\xc5\xbeiojo keleivius tam tikru reguliariu mar\xc5\xa1rutu. Pirmoji linija 1828\xc2\xa0m. atidaryta Baltimor\xc4\x97je, Merilande, 1832\xc2\xa0m.\xc2\xa0\xe2\x80\x93 Niujorko ir Harlemo gele\xc5\xbeinkelyje Niujorko mieste, o 1834\xc2\xa0m.\xc2\xa0\xe2\x80\x93 Naujajame Orleane, Luizianoje. I\xc5\xa1 prad\xc5\xbei\xc5\xb3 b\xc4\x97giai buvo i\xc5\xa1kil\xc4\x99 vir\xc5\xa1 gatv\xc4\x97s lygio, d\xc4\x97l to kildavo avarijos, sudar\xc4\x97 sunkum\xc5\xb3 p\xc4\x97stiesiems. 1852\xc2\xa0m. Alphonse Loubat sukonstravo kitokio tipo b\xc4\x97gius: jie buvo \xc4\xafterpti giliau, su grioveliu arba su sija._NEWLINE_Pirmasis tramvajus Pranc\xc5\xabzijoje pasirod\xc4\x97 1853\xc2\xa0m. ruo\xc5\xa1iantis art\xc4\x97jan\xc4\x8diai pasaulinei mugei. \xc5\xa0ie tramvajai buvo \xe2\x80\x9ekinkomasis gele\xc5\xbeinkelis\xe2\x80\x9c, nes vagon\xc4\x85 paprastai traukdavo du arkliai, kartais mulai. Retkar\xc4\x8diais, avariniais atvejais, buvo naudojami kiti gyv\xc5\xabnai ir net \xc5\xbemon\xc4\x97s. Pritaikytas patobulinimas\xc2\xa0\xe2\x80\x93 metaliniai rateliai ant plienini\xc5\xb3 b\xc4\x97gi\xc5\xb3, ma\xc5\xbeino ried\xc4\x97jimo pasiprie\xc5\xa1inim\xc4\x85, leido gyv\xc5\xabnams traukti didesn\xc4\xaf krovin\xc4\xaf. Ta\xc4\x8diau d\xc4\x97l gyv\xc5\xabn\xc5\xb3 kildavo nema\xc5\xbeai problem\xc5\xb3: jie gal\xc4\x97jo dirbti tik tam tikr\xc4\x85 valand\xc5\xb3 skai\xc4\x8di\xc5\xb3 per dien\xc4\x85, jiems reik\xc4\x97jo pastog\xc4\x97s, juos reik\xc4\x97jo pri\xc5\xbei\xc5\xabr\xc4\x97ti, \xc5\xa1erti, kasdien jais r\xc5\xabpintis, be to, susidarydavo daug m\xc4\x97\xc5\xa1lo, u\xc5\xbe kurio pa\xc5\xa1alinim\xc4\x85 tur\xc4\x97jo mok\xc4\x97ti transporto kompanija. Kadangi arklys paprastai traukdavo vagon\xc4\x85 apie 12 myli\xc5\xb3 per dien\xc4\x85 ir dirbdavo 4 arba 5 valandas, dauguma kompanij\xc5\xb3 kiekvienam vagonui traukti arklid\xc4\x97se laik\xc4\x97 10 ir daugiau arkli\xc5\xb3. XIX a. pabaigoje\xc2\xa0\xe2\x80\x93 XX a. prad\xc5\xbeioje gyvuli\xc5\xb3 traukiamus tramvajus pakeit\xc4\x97 elektriniai tramvajai. 1917\xc2\xa0m. Niujorko miestas u\xc5\xbedar\xc4\x97 paskutin\xc4\xaf arkliais kinkyt\xc5\xb3 tramvaj\xc5\xb3 mar\xc5\xa1rut\xc4\x85. Paskutinis mul\xc5\xb3 traukiamas tramvajus JAV Arkanzaso valstijoje, Sulfur Rok mieste, buvo u\xc5\xbedarytas 1926\xc2\xa0m. Ta\xc4\x8diau per Antr\xc4\x85j\xc4\xaf pasaulin\xc4\xaf kar\xc4\x85 kai kurie senieji arkli\xc5\xb3 traukiami tramvajai v\xc4\x97l trumpam sugr\xc4\xaf\xc5\xbeo, nes reik\xc4\x97jo taupyti degalus. Mulais kinkytas mar\xc5\xa1rutas Selajoje, Meksikoje, veik\xc4\x97 iki 1956\xc2\xa0m. Arkli\xc5\xb3 traukiami tramvajai dar vis naudojami Daglaso vietov\xc4\x97je, Meno saloje. Trumpas mar\xc5\xa1rutas taip pat veikia pagrindin\xc4\x97je \xe2\x80\x9eDisneyWorld\xe2\x80\x9c gatv\xc4\x97je, Orlande, Floridoje. V\xc4\x97liau tramvajai atsirado daugelyje Europos miest\xc5\xb3: Londone, Berlyne, Pary\xc5\xbeiuje ir kitur.\n_START_SECTION_\nGariniai tramvajai\n_START_PARAGRAPH_\nPirmuosiuose mechaniniuose tramvajuose buvo \xc4\xaftaisyti garo varikliai. Buvo naudojami du garini\xc5\xb3 tramvaj\xc5\xb3 tipai. Pirmasis ir populiariausias\xc2\xa0\xe2\x80\x93 su garve\xc5\xbeiuku priekyje, va\xc5\xbeiuodavo traukdamas vien\xc4\x85 ar kelis vagonus ir primin\xc4\x97 nedidel\xc4\xaf traukin\xc4\xaf. Gariniai tramvajai veik\xc4\x97 Kraist\xc4\x8der\xc4\x8de (Naujoji Zelandija), Sidn\xc4\x97juje (Australija) ir kituose ma\xc5\xbeesniuose Naujojo Piet\xc5\xb3 Velso (Australijos valstija) miestuose._NEWLINE_Kitas garinio tramvajaus tipas,\xc2\xa0\xe2\x80\x93 su varikliu tramvajaus korpuse. \xc5\xbdymiausia toki\xc5\xb3 tramvaj\xc5\xb3 linija veik\xc4\x97 Pary\xc5\xbeiuje. Pranc\xc5\xabz\xc5\xb3 sukurti gariniai tramvajai 1909\xe2\x80\x931939\xc2\xa0m. taip pat veik\xc4\x97 Rokhemptone, Australijos Kvinslando valstijoje. 1887\xe2\x80\x931901\xc2\xa0m. Stokholme taip pat veik\xc4\x97 garinis tramvajus. Pagrindinis tokio tipo tramvajaus tr\xc5\xabkumas\xc2\xa0\xe2\x80\x93 ma\xc5\xbeai vietos varikliui, tod\xc4\x97l jie buvo ma\xc5\xbeos galios.\n_START_SECTION_\nKiti energijos \xc5\xa1altiniai\n_START_PARAGRAPH_\nKai kuriose Jungtin\xc4\x97s Karalyst\xc4\x97s dalyse tramvajams buvo naudojamos kitos energijos formos. Hastingso miesto tramvajus ir kai kurie kiti nedidelio dyd\xc5\xbeio tramvajai, pavyzd\xc5\xbeiui, Stokholme (\xc5\xa0vedija), naudojo benzinu varomus tramvajus, o \xe2\x80\x9eLytham St. Annes\xe2\x80\x9c\xc2\xa0\xe2\x80\x93 dujomis varomus tramvajus. Pary\xc5\xbeiuje s\xc4\x97kmingai veik\xc4\x97 suspaustu oru varomi tramvajai.\n_START_SECTION_\nElektriniai tramvajai\n_START_PARAGRAPH_\nTramvajai buvo greitesni ir patogesni u\xc5\xbe omnibusus, ta\xc4\x8diau j\xc5\xb3 i\xc5\xa1laikymas buvo brangus, nes juos trauk\xc4\x97 arkliai. 1873\xc2\xa0m., pasitelkus garo energij\xc4\x85, buvo sukurtos mechanin\xc4\x97s pavaros, v\xc4\x97liau, po 1881\xc2\xa0m.\xc2\xa0\xe2\x80\x93 naudojant elektros energij\xc4\x85\xc2\xa0\xe2\x80\x93 elektrin\xc4\x97s pavaros, kurias \xe2\x80\x9eSiemens AG\xe2\x80\x9c pristat\xc4\x97 tarptautin\xc4\x97je elektros energijos parodoje Pary\xc5\xbeiuje._NEWLINE_I\xc5\xa1sprendus elektros energijos gamybos ir perdavimo problemas elektrin\xc4\x97s pavaros prad\xc4\x97tos naudoti vis da\xc5\xbeniau._NEWLINE_Pirm\xc4\x85 elektrinio tramvajaus prototip\xc4\x85 suk\xc5\xabr\xc4\x97 rus\xc5\xb3 in\xc5\xbeinierius Fiodoras Pirockis. Jis modifikavo arkli\xc5\xb3 traukiam\xc4\x85 tramvaj\xc5\xb3 panaudodamas elektros energij\xc4\x85. 1880\xc2\xa0m. jo i\xc5\xa1radimas buvo i\xc5\xa1bandytas Sankt Peterburge, Rusijoje._NEWLINE_Pirmoji pasaulyje elektrinio tramvajaus linija 1881\xc2\xa0m. buvo nutiesta Lichterfeld\xc4\x97je, netoli Berlyno. J\xc4\x85 nuties\xc4\x97 vokie\xc4\x8di\xc5\xb3 i\xc5\xa1rad\xc4\x97jas Werner von Siemens, o \xc4\xafmon\xc4\x97 iki \xc5\xa1iol vadinasi jo vardu._NEWLINE_Daugiafunkciniai eksperimentiniai elektriniai tramvajai buvo demonstruojami 1884\xc2\xa0m. parodoje \xe2\x80\x9ePasaulinis medviln\xc4\x97s \xc5\xa1imtmetis\xe2\x80\x9c, vykusioje Naujajame Orleane, Luizianoje, ta\xc4\x8diau jie dar buvo nepakankamai tobuli, kad pakeist\xc5\xb3 E. Lamo variklius, tuo metu variusius tramvaj\xc5\xb3 \xc5\xa1iame mieste._NEWLINE_Elektriniai tramvajai (angl. trolley cars) taip vadinami d\xc4\x97l to, kad tramvajaus srov\xc4\x97s imtuvais (angl. trolley pole) buvo tiekiama elektra i\xc5\xa1 neu\xc5\xbedengtos elektros oro linijos), pirmiausiai buvo s\xc4\x97kmingai i\xc5\xa1bandyti 1888\xc2\xa0m. Ri\xc4\x8dmonde, Vird\xc5\xbeinijoje. \xc4\xaerengin\xc4\xaf pademonstravo Frank J. Sprague. Elektriniai tramvajai komerciniams tikslams buvo i\xc5\xa1bandyti ir anks\xc4\x8diau. Be min\xc4\x97t\xc5\xb3 atvej\xc5\xb3 (1881\xc2\xa0m. paleistos tramvajaus linijos Lichterfeld\xc4\x97je netoli Berlyno, Vokietijoje, ir Fiodoro Pirockio i\xc5\xa1radimo i\xc5\xa1bandymo 1880\xc2\xa0m. Sankt Peterburge, Rusijoje), dar vien\xc4\x85 elektrin\xc4\xaf tramvaj\xc5\xb3 1883\xc2\xa0m. Toronte i\xc5\xa1band\xc4\x97 John Joseph Wright, garsaus kalnakasybos verslo savininko Whitaker Wright brolis. \xc5\xa0ie ankstyvi bandymai buvo komplikuoti ir nepatikimi. Pavyzd\xc5\xbeiui, Werner von Siemens linijai nuolatin\xc4\x97 elektros srov\xc4\x97 buvo tiekiama vienu b\xc4\x97giu, o atgalin\xc4\x97\xc2\xa0\xe2\x80\x93 kitu. Werner von Siemens v\xc4\x97liau suk\xc5\xabr\xc4\x97 savo srov\xc4\x97s surinkimo b\xc5\xabd\xc4\x85, \xc5\xa1\xc4\xaf kart\xc4\x85 i\xc5\xa1 elektros oro linijos, vadinamos lankiniu rinktuvu. Sumontavus \xc5\xa1\xc4\xaf \xc4\xaftais\xc4\x85, Werner von Siemens tramvajai prilygo ir net tapo geresni negu min\xc4\x97ti Frank J. Sprague tramvajai. Pirmoji elektrinio tramvajaus linija, jungianti dvi vietoves\xc2\xa0\xe2\x80\x93 St. Catharines ir Thorold Ontaryje, buvo \xc4\xafkurta 1887\xc2\xa0m. ir tuo metu laikyta gana s\xc4\x97kminga. Nors \xc5\xa1i linija, b\xc5\xabdama pirmoji visi\xc5\xa1kai funkcionali elektrinio tramvajaus linija, buvo gana universali, jai vis d\xc4\x97lto prireikdavo arkli\xc5\xb3, kylant \xc4\xaf stat\xc5\xb3 Niagaros \xc5\xa1lait\xc4\x85 ir per du \xc5\xbeiemos m\xc4\x97nesius, kai vandens \xc4\xafrenginys negamindavo elektros. \xc5\xa0i originali linija veik\xc4\x97 iki 1950-\xc5\xb3j\xc5\xb3._NEWLINE_Kadangi Frank J. Sprague tramvajus buvo pirmasis visais at\xc5\xbevilgiais s\xc4\x97kmingiausias \xc4\xafrenginys, jam priskiriamas tramvajaus i\xc5\xa1rad\xc4\x97jo vardas. V\xc4\x97liau jis suk\xc5\xabr\xc4\x97 daugialyp\xc4\xaf kontrol\xc4\x97s mechanizm\xc4\x85, pirm\xc4\x85 kart\xc4\x85 pademonstruot\xc4\x85 1897\xc2\xa0m. \xc4\x8cikagoje. \xc5\xa0io mechanizmo d\xc4\x97ka vienas vairuotojas vald\xc4\x97 kelis sukabintus vagonus. Tai buvo \xc5\xa1iuolaikinio metro prototipas._NEWLINE_Dvi retos, ta\xc4\x8diau reik\xc5\xa1mingos alternatyvos buvo srov\xc4\x97s rinkimas izoliaciniu vamzdeliu, kuris buvo pla\xc4\x8diai naudojamas Londone, Va\xc5\xa1ingtone ir Niujorke, ir pavir\xc5\xa1inio kontakto srov\xc4\x97s rinkimo b\xc5\xabdas, naudojamas Wolverhampton\xe2\x80\x99e (\xe2\x80\x9eLorain\xe2\x80\x9c sistema) bei Hastings\xe2\x80\x99e (\xe2\x80\x9eDolter Stud\xe2\x80\x9c sistema), Jungtin\xc4\x97je Karalyst\xc4\x97je._NEWLINE_1880-aisiais ir 1890-aisiais buvo m\xc4\x97ginta naudoti akumuliatorius, esan\xc4\x8dius tramvajuje ir tiekian\xc4\x8dius elektros energij\xc4\x85, ta\xc4\x8diau Bendigo, Adelaid\xc4\x97je, Australijoje, atlikti bandymai, buvo nes\xc4\x97kmingi._NEWLINE_Garsus Velso tramvaj\xc5\xb3 sistemos pavyzdys paprastai \xc5\xbeinomas \xe2\x80\x9eMumbles\xe2\x80\x9c traukinio vardu (pilnas pavadinimas buvo \xe2\x80\x9eSwansea ir Mumbles gele\xc5\xbeinkelis\xe2\x80\x9c). Oisterm\xc5\xabto (Oystermouth) gele\xc5\xbeinkelis 1807\xc2\xa0m. kovo 25 d. tapo pirmuoju keleivius perve\xc5\xbean\xc4\x8diu gele\xc5\xbeinkeliu pasaulyje. Nuo 1929\xc2\xa0m. kovo 2 d. jis prad\xc4\x97jo veikti kaip elektrinis traukinys, pakeitus elektros tiekimo sistem\xc4\x85 oro linija. Jis veik\xc4\x97 iki 1960\xc2\xa0m. sausio 5 d. Tai buvo did\xc5\xbeiausi Britanijos tramvajai, gal\xc4\x97j\xc4\x99 perve\xc5\xbeti 106 keleivius._NEWLINE_Dar viena ankstyvoji tramvaj\xc5\xb3 sistema veik\xc4\x97 nuo 1886\xc2\xa0m. iki 1930\xc2\xa0m. Apltone, Viskonsine. \xc5\xa0iai sistemai elektros energij\xc4\x85 tiek\xc4\x97 pirmoji pasaulyje hidrolelektrin\xc4\x97, prad\xc4\x97jusi veikti 1882\xc2\xa0m. rugs\xc4\x97jo 30 d. ir vadinama \xe2\x80\x9eAppletono Edisono elektros kompanija\xe2\x80\x9c.\n_START_SECTION_\nTramvaj\xc5\xb3 laikinas pasitraukimas po Antrojo pasaulinio karo\n_START_PARAGRAPH_\nAsmenini\xc5\xb3 transporto priemoni\xc5\xb3 ir autobus\xc5\xb3 atsiradimas l\xc4\x97m\xc4\x97, kad 1950-\xc5\xb3j\xc5\xb3 pabaigoje tramvajai i\xc5\xa1nyko i\xc5\xa1 daugelio vakar\xc5\xb3 \xc5\xa1ali\xc5\xb3 ir Azijos miest\xc5\xb3. D\xc4\x97l nuolat vykstan\xc4\x8dio techninio autobus\xc5\xb3 tobulinimo jie tapo patikimesni ir rimti tramvaj\xc5\xb3 konkurentai, ypa\xc4\x8d d\xc4\x97l dideli\xc5\xb3 i\xc5\xa1laid\xc5\xb3 tramvaj\xc5\xb3 infrastrukt\xc5\xabrai._NEWLINE_Po karo kelion\xc4\x97 kursuojan\xc4\x8diais autobusais da\xc5\xbenai b\xc5\xabdavo sklandesn\xc4\x97 ir greitesn\xc4\x97 nei senais prie\xc5\xa1kariniais tramvajais. Pavyzd\xc5\xbeiui, tramvaj\xc5\xb3 tinklas i\xc5\xa1liko Budape\xc5\xa1te, ta\xc4\x8diau ilg\xc4\x85 laik\xc4\x85 kelion\xc4\x97s autobusu kainos buvo auk\xc5\xa1tesn\xc4\x97s, pabr\xc4\x97\xc5\xbeiant auk\xc5\xa1tesn\xc4\x99 kelion\xc4\x97s kokyb\xc4\x99. Ta\xc4\x8diau daugelis keleivi\xc5\xb3 protestavo prie\xc5\xa1 tramvaj\xc5\xb3 panaikinim\xc4\x85 teigdami, kad kelion\xc4\x97 autobusu n\xc4\x97ra sklandi, veiksminga, be to, autobusai ter\xc5\xa1ia or\xc4\x85._NEWLINE_Vyriausyb\xc4\x97 i\xc5\xa1 esm\xc4\x97s investavo vien \xc4\xaf autobus\xc5\xb3 tinklus. Keli\xc5\xb3 ir greitkeli\xc5\xb3 infrastrukt\xc5\xabra automobiliams buvo laikoma progreso \xc5\xbeenklu. Prioritet\xc4\x85 keliams teik\xc4\x97 ir Pranc\xc5\xabzijos prezidentas Georges Pompidou, 1971\xc2\xa0m. teig\xc4\x99s, kad \xe2\x80\x9emiestas privalo prisitaikyti prie automobilio\xe2\x80\x9c._NEWLINE_Tramvaj\xc5\xb3 tinklai nebuvo pri\xc5\xbei\xc5\xabrimi ar modernizuojami, taip diskredituojamas j\xc5\xb3 \xc4\xafvaizdis. Senosios linijos buvo laikomos atgyvenusiomis, kei\xc4\x8diamos autobusais._NEWLINE_Tramvajaus tinklai beveik visi\xc5\xa1kai i\xc5\xa1nyko \xc5\xa0iaur\xc4\x97s Amerikoje, Brazilijoje, Pranc\xc5\xabzijoje, Did\xc5\xbeiojoje Britanijoje, Indijoje ir visi\xc5\xa1kai i\xc5\xa1nyko Airijoje, Turkijoje, Ispanijoje bei Piet\xc5\xb3 Afrikoje. Antra vertus, jie buvo i\xc5\xa1laikyti ir modernizuoti daugelyje komunistinio bloko \xc5\xa1ali\xc5\xb3, taip pat \xc5\xa0veicarijoje, Vokietijoje, Austrijoje, Italijoje, Belgijoje, Nyderlanduose, Skandinavijoje ir Japonijoje. Dauguma Australijos tramvajaus linij\xc5\xb3 i\xc5\xa1nyko iki 1973\xc2\xa0m., i\xc5\xa1skyrus pla\xc4\x8di\xc4\x85 Melburno sistem\xc4\x85, ir \xe2\x80\x9ethe Glenelg line\xe2\x80\x9c linij\xc4\x85 Adelaid\xc4\x97je. Daug turistini\xc5\xb3 tramvajaus linij\xc5\xb3 kursuoja Australazijos regione (Australija, Naujoji Zelandija, Papua Naujoji Gvin\xc4\x97ja ir daugyb\xc4\x97 ma\xc5\xbe\xc5\xb3 sal\xc5\xb3 (dauguma j\xc5\xb3 priklauso Indonezijai), \xc4\xafskaitant Bendigo ir Ballarat.\n_START_SECTION_\nTramvajaus sugr\xc4\xaf\xc5\xbeimas\n_START_PARAGRAPH_\nPrioritetas nuosavoms transporto priemon\xc4\x97ms, ypa\xc4\x8d automobiliui, pablogino gyvenimo kokyb\xc4\x99, ypa\xc4\x8d did\xc5\xbeiuosiuose miestuose, kuriuose smogas, transporto sp\xc5\xabstys, nepageidaujamas triuk\xc5\xa1mas ir automobili\xc5\xb3 statymas sukelia daug problem\xc5\xb3. Pripa\xc5\xbeindami tai, kai kurie vald\xc5\xbeios atstovai nusprend\xc4\x97 per\xc5\xbei\xc5\xabr\xc4\x97ti savo transporto politik\xc4\x85. Autobusai\xc2\xa0\xe2\x80\x93 ribota transporto priemon\xc4\x97, kuria perve\xc5\xbeama ma\xc5\xbeai keleivi\xc5\xb3; autobus\xc5\xb3 eismas neretai trukdo automobili\xc5\xb3 transportui, be to, autobusai gana l\xc4\x97ti grei\xc4\x8dio ir komerciniu po\xc5\xbei\xc5\xabriu. Greitojo keleivi\xc5\xb3 perve\xc5\xbeimo priemon\xc4\x97ms b\xc5\xabtinos stambios investicijos ir nuolat saugomos po\xc5\xbeemin\xc4\x97s erdv\xc4\x97s. Greitojo transporto investicijos daugiausiai buvo skirtos metro statyboms, kuri\xc5\xb3 kai kuriuose miestuose buvo ne\xc4\xafmanoma atlikti (d\xc4\x97l po\xc5\xbeemini\xc5\xb3 vandens i\xc5\xa1tekli\xc5\xb3, archeologini\xc5\xb3 radini\xc5\xb3 ir t. t.). Metro statyba nebuvo universali panac\xc4\x97ja._NEWLINE_V\xc4\x97l i\xc5\xa1ry\xc5\xa1k\xc4\x97jo tramvajaus prana\xc5\xa1umai. 1970-\xc5\xb3j\xc5\xb3 pabaigoje kai kurios \xc5\xa1alys i\xc5\xa1studijavo tramvajaus statybos galimybes ir jas \xc4\xafgyvendino. Pranc\xc5\xabzijoje Nanto ir Grenoblio miestai tapo modernaus tramvajaus lyderiais. Naujos moderni\xc5\xb3 tramvaj\xc5\xb3 linijos \xc4\xafgyvendintos \xc5\xa1iuose miestuose 1985\xc2\xa0m. ir 1988\xc2\xa0m. Strasb\xc5\xabre 1994\xc2\xa0m. \xc4\xafrengta tramvajaus sistema, kuriai naujovi\xc5\xa1kus, specialiai \xc5\xa1iam miestui skirtus tramvajus \xc4\xafdieg\xc4\x97 britai, pakeit\xc4\x99 archaji\xc5\xa1k\xc4\x85 visuomen\xc4\x97s po\xc5\xbei\xc5\xabr\xc4\xaf \xc4\xaf \xc5\xa1i\xc4\x85 susisiekimo priemon\xc4\x99._NEWLINE_Pasikeitus\xc4\xaf visuomen\xc4\x97s po\xc5\xbei\xc5\xabr\xc4\xaf gerai iliustruoja Miuncheno miestas, prie\xc5\xa1 1972\xc2\xa0m. vasaros olimpines \xc5\xbeaidynes prad\xc4\x97j\xc4\x99s keisti tramvaj\xc5\xb3 tinkl\xc4\x85 metro linija. 1990-aisiais, pabaigus metro tinkl\xc4\x85, prad\xc4\x97ta ardyti tramvajaus linija (kuri buvo pasenusi ir atgyvenusi), ta\xc4\x8diau \xc5\xa1\xc4\xaf sumanym\xc4\x85 prie\xc5\xa1i\xc5\xa1kai sutiko gyventojai, kuriems patiko pager\xc4\x97j\xc4\x99s susisiekimas d\xc4\x97l mi\xc5\xa1raus transporto tinklo\xc2\xa0\xe2\x80\x93 metro linij\xc5\xb3 trasa gerokai skyr\xc4\x97si nuo tramvajaus tras\xc5\xb3. Nupirkus naujus riedmenis ir modernizavus sistem\xc4\x85, 2003\xc2\xa0m. atidaryta nauja tramvajaus linija._NEWLINE_Melburne, Australijoje, jau ir taip platus tramvaj\xc5\xb3 tinklas dar labiau ple\xc4\x8diamas. 2004\xc2\xa0m. \xe2\x80\x9eMount Albert\xe2\x80\x9c linija keliais kilometrais prat\xc4\x99sta iki Boks Hilo, o 2005\xc2\xa0m. \xe2\x80\x9eBurwood East\xe2\x80\x9c linija keliais kilometrais prat\xc4\x99sta iki Piet\xc5\xb3 Vermonto.\n_START_SECTION_\nTechnin\xc4\x97 raida\n_START_PARAGRAPH_\n\xc5\xa0iuolaikiniai tramvajai paprastai naudoja elektros linijas, i\xc5\xa1 kuri\xc5\xb3 elektros srov\xc4\x97 tiekiama perpantograf\xc4\x85, lankin\xc4\xaf rinktuv\xc4\x85 (naudojamas re\xc4\x8diau) arba dabar itin retai naudojam\xc4\x85 tramvajaus stryp\xc4\x85 (lankinis rinktuvas da\xc5\xbeniau sutinkamas ir naudojamas daugumoje naujausio dizaino tramvaj\xc5\xb3). Pirmasis elektrinis gatv\xc4\x97s gele\xc5\xbeinkelis \xc4\xafrengtas Skrentone, Pensilvanijoje, ta\xc4\x8diau pirma didel\xc4\x97s apimties elektrin\xc4\x97 gatvi\xc5\xb3 gele\xc5\xbeinkelio sistema buvo \xc4\xafgyvendinta Ri\xc4\x8dmonde, Vird\xc5\xbeinijoje 1888\xc2\xa0m. saus\xc4\xaf. Iki 1890\xc2\xa0m. atidaryta ar suprojektuota daugiau negu 100 toki\xc5\xb3 sistem\xc5\xb3._NEWLINE_Yra ir kitoki\xc5\xb3 tramvaj\xc5\xb3 apr\xc5\xabpinimo energija b\xc5\xabd\xc5\xb3, kartais labiau priimtin\xc5\xb3 d\xc4\x97l estetini\xc5\xb3 prie\xc5\xbeas\xc4\x8di\xc5\xb3, kadangi jiems nereikia srov\xc4\x97s imtuv\xc5\xb3 ar oro linij\xc5\xb3. Senosios tramvaj\xc5\xb3 sistemos Londone, Manhetene (Niujorke) bei Va\xc5\xa1ingtone naudoja \xe2\x80\x9egyvuosius\xe2\x80\x9c b\xc4\x97gius, kaip ir elektrifikuoti gele\xc5\xbeinkeliai su tre\xc4\x8diuoju b\xc4\x97giu, tik \xc4\x8dia srov\xc4\x97 tiekiama izoliuotais vamzdeliais, \xc4\xafrengtais po kelio danga, per srov\xc4\x97s kontakt\xc4\x85. Tai yra srov\xc4\x97s rinkimas izoliaciniu vamzdeliu. Paskutin\xc4\x97 tokia linija buvo u\xc5\xbedaryta Va\xc5\xa1ingtone 1962\xc2\xa0m. \xc5\xa0iandien tokia sistema komerciniais tikslais nenaudojama. Neseniai sukurtas naujas senosios kai\xc5\xa1\xc4\x8di\xc5\xb3 (angl. stud) sistemos variantas, kurio d\xc4\x97ka galima miesto gatv\xc4\x97se \xc4\xafrengti saug\xc5\xb3 tre\xc4\x8di\xc4\x85j\xc4\xaf b\xc4\x97g\xc4\xaf, kuris vadinamas pavir\xc5\xa1iniu srov\xc4\x97s surinkimu arba pavir\xc5\xa1inio lygio energijos tiekimu; pagrindinis tokio naujo tramvajaus pavyzdys yra Bord\xc3\xb2 mieste, Pranc\xc5\xabzijoje._NEWLINE_Siaurose gatv\xc4\x97se dviej\xc5\xb3 b\xc4\x97gi\xc5\xb3 tramvajaus linijos kartais siaurinamos iki vieno b\xc4\x97gio arba, siekiant i\xc5\xa1vengti perjungikli\xc5\xb3, b\xc4\x97giai supinami (pvz., Leidsestraat gatv\xc4\x97je Amsterdame\xc2\xa0\xe2\x80\x93 trijose trumpose atkarpose). Toks b\xc5\xabdas vadinamas supintuoju arba pir\xc5\xa1tininiais b\xc4\x97giais. Paprastai tramvajai buvo su auk\xc5\xa1tomis grindimis, tod\xc4\x97l \xc4\xaflipant keleiviams tekdavo lipti kelis laiptelius, ta\xc4\x8diau nuo 1990-\xc5\xb3j\xc5\xb3 \xc5\xa1\xc4\xaf dizain\xc4\x85 pakeit\xc4\x97 \xc5\xbeemagrind\xc5\xbeiai tramvajai arba, kartais, tramvajai auk\xc5\xa1tomis grindimis, ta\xc4\x8diau \xc4\xaf juos \xc4\xaflipti taip pat lengva, nes \xc4\xafrengiamos auk\xc5\xa1tos platformos, kaip Man\xc4\x8desterio \xe2\x80\x9eMetrolink\xe2\x80\x9c ir kai kuriose Kelno linijose. \xc4\xae tokius tramvajus gali lengviau \xc4\xaflipti invalido ve\xc5\xbeim\xc4\x97lyje s\xc4\x97dintys asmenys arba asmenys su vaiki\xc5\xa1kais ve\xc5\xbeim\xc4\x97liais. Kai kuriose \xc5\xa1alyse nuo 1990-\xc5\xb3j\xc5\xb3 tai yra privalomas reikalavimas, pvz., Jos didenyb\xc4\x97s gele\xc5\xbeinkeliuose Britanijoje, Jungtin\xc4\x97je Karalyst\xc4\x97je ir kitose Sandraugos \xc5\xa1alyse pri\xc4\x97mus \xe2\x80\x9eNe\xc4\xafgali\xc5\xb3j\xc5\xb3 nediskriminavimo akt\xc4\x85\xe2\x80\x9c.\n_START_SECTION_\nVakar\xc5\xb3 Europa\n_START_PARAGRAPH_\nEuropoje, ypa\xc4\x8d Vokietijoje, Suomijoje, Austrijoje, \xc5\xa0veicarijoje, Nyderlanduose, \xc5\xa0vedijoje ir Belgijoje yra platus tramvaj\xc5\xb3 tinklas. Kai kurie \xc5\xa1i\xc5\xb3 tinkl\xc5\xb3 yra atnaujinti, atitinka lengvajam gele\xc5\xbeinkeliui keliamus reikalavimus ir tod\xc4\x97l pavadinti miesto gele\xc5\xbeinkeliu (pvz., Vokietijoje ar \xe2\x80\x9ePre\xc2\xa0\xe2\x80\x93 metros\xe2\x80\x9c Belgijoje).\n_START_SECTION_\nCentrin\xc4\x97 ir Ryt\xc5\xb3 Europa\n_START_PARAGRAPH_\nPramoninis miesto tramvajaus linij\xc5\xb3 naudojimas buvo paplit\xc4\x99s, ta\xc4\x8diau po 1960-\xc5\xb3j\xc5\xb3 beveik i\xc5\xa1nyko. Tramvajai buvo kei\xc4\x8diami autobusais, praple\xc4\x8diami keliai. B\xc5\xabna ir i\xc5\xa1im\xc4\x8di\xc5\xb3,\xc2\xa0\xe2\x80\x93 pvz., Var\xc5\xa1uva Lenkijoje, kur paskutin\xc4\x97 troleibuso linija u\xc5\xbedaryta 1995\xc2\xa0m. d\xc4\x97l auk\xc5\xa1t\xc5\xb3 eksploatacijos ka\xc5\xa1t\xc5\xb3; ji pakeista tramvajumi, kuris pasirod\xc4\x97 es\xc4\x85s efektyvesnis. Savo pagamintais tramvajais gars\xc4\x97jo \xc4\x8cekijos \xe2\x80\x9e\xc4\x8cKD Tatra\xe2\x80\x9c ir Vengrijos \xe2\x80\x9eGanz\xe2\x80\x9c fabrikai.\n_START_SECTION_\nAfrika\n_START_PARAGRAPH_\nEgiptas_NEWLINE_Egipte, Kaire ir Aleksandrijoje yra istorin\xc4\x97s, dar veikian\xc4\x8dios tramvaj\xc5\xb3 sistemos. Moderni tramvaj\xc5\xb3 sistema \xc4\xafrengta Tunise._NEWLINE_Kaire miesto tramvajaus tinklas \xc5\xa1iuo metu neveikia, ta\xc4\x8diau veikia greitoji tramvajaus linija, jungianti Kair\xc4\x85 su Heliopoliu, bei gana nauja tramvajaus sistema greta esan\xc4\x8diame mieste, nutolusiame 25\xc2\xa0km \xc4\xaf pietus._NEWLINE_Aleksandrijoje veikia miesto tramvajaus tinklas ir greitoji tramvajaus linija, aptarnaujanti rytinius priemies\xc4\x8dius. Miesto tinklo tramvajus yra geltonos spalvos. Dalis naudot\xc5\xb3 vagon\xc5\xb3 \xc4\xafsigyta Kopenhagoje, jie va\xc5\xbein\xc4\x97ja miesto gatv\xc4\x97mis. Greitasis tramvajus\xc2\xa0\xe2\x80\x93 trys m\xc4\x97lyni vagonai, \xc4\xafskaitant ir dviauk\xc5\xa1\xc4\x8dius, kursuoja daugiausia jam priklausan\xc4\x8dia trasa. Kai kurie tramvajai naudojami abiejose linijose._NEWLINE_Piet\xc5\xb3 Afrika_NEWLINE_Vie\xc5\xa1asis Piet\xc5\xb3 Afrikos transportas \xc4\xafkurtas 1801\xc2\xa0m. gegu\xc5\xbe\xc4\x97s m\xc4\x97n. Keiptauno mieste paskelbus apie kassavaitin\xc4\xaf mar\xc5\xa1rut\xc4\x85 i\xc5\xa1 Keiptauno \xc4\xaf Saimonstaun\xc4\x85. Apie 1838\xc2\xa0m. Keiptaune pasirod\xc4\x97 pirmasis arkliais kinkytas omnibusas, sukurtas pagal George Shilbeer omnibuso pavyzd\xc4\xaf. 1862\xc2\xa0m. rugs\xc4\x97jo m\xc4\x97n. sukurta Keiptauno ir \xc5\xbdaliojo ky\xc5\xa1ulio tramvaj\xc5\xb3 kompanija, prad\xc4\x97jusi veikl\xc4\x85 1863\xc2\xa0m. baland\xc5\xbeio 1 d. Buvo naudojami vieno ir dviej\xc5\xb3 auk\xc5\xa1t\xc5\xb3 arkli\xc5\xb3 traukiami tramvajai. 1896\xc2\xa0m. baigta statyti Keiptauno Toll Gate Cape Town elektrin\xc4\x97, kuriai du kaminus pateik\xc4\x97 kompanija \xe2\x80\x9eMilliken Brothers\xe2\x80\x9c i\xc5\xa1 Niujorko. Pasta\xc4\x8dius elektrin\xc4\x99, senosios arklid\xc4\x97s buvo perstatytos. I\xc5\xa1 prad\xc5\xbei\xc5\xb3 Keiptauno elektrini\xc5\xb3 tramvaj\xc5\xb3 sistem\xc4\x85 sudar\xc4\x97 de\xc5\xa1imt Filadelfijoje, JAV, pagamint\xc5\xb3 vagon\xc5\xb3. 1896\xc2\xa0m. rugpj\xc5\xab\xc4\x8dio 6 d. ledi Sivewright, sero James Sivewright \xc5\xbemona, atidar\xc4\x97 nauj\xc4\x85 sistem\xc4\x85. 1897\xc2\xa0m. Keiptauno keliais kursavo 32 elektriniai tramvajai, gaben\xc4\x99 miesto ir priemies\xc4\x8di\xc5\xb3 gyventojus trasa, kurios ilgis vir\xc5\xa1ijo 23 mylias. Nauja \xe2\x80\x9eToll Gate\xe2\x80\x9c j\xc4\x97gain\xc4\x97 nebeatitiko reikalavim\xc5\xb3, tod\xc4\x97l reik\xc4\x97jo j\xc4\x85 didinti._NEWLINE_Tramvaj\xc5\xb3 sistema egzistavo ir Johanesburge (kuriame 1890\xc2\xa0m. atidarytas priemiestinis gele\xc5\xbeinkelis \xc4\xaf Boksburg\xc4\x85, dar kitaip vadinamas \xe2\x80\x9eRand\xe2\x80\x9c tramvajumi), Pretorijoje ir Durbane.\n_START_SECTION_\nArklinis tramvajus\xc2\xa0\xe2\x80\x93 \xe2\x80\x9ekonk\xc4\x97\xe2\x80\x9c\n_START_PARAGRAPH_\n1886\xc2\xa0m. prad\xc5\xbeioje buvo pasi\xc5\xablyta \xc4\xafrengti keturias arklinio tramvajaus linijas: 1-oji keleivius nuo \xc5\xbdaliojo tilto Vilniaus, Gubernatori\xc5\xb3 (dab. Klaip\xc4\x97dos) ir Pylimo gatv\xc4\x97mis tur\xc4\x97jo ve\xc5\xbeti \xc4\xaf Gele\xc5\xbeinkelio stot\xc4\xaf. 2-ji linija nuo Gele\xc5\xbeinkelio stoties Au\xc5\xa1ros Vart\xc5\xb3, Suba\xc4\x8diaus, Did\xc5\xbei\xc4\x85ja ir Pilies gatv\xc4\x97mis, pro Katedr\xc4\x85, Gedimino prospektu tur\xc4\x97jo va\xc5\xbeiuoti iki \xc5\xbdaliojo tilto. 3-ioji nuo Pylimo gatv\xc4\x97s, Trak\xc5\xb3, Dominikon\xc5\xb3 ir \xc5\xa1vJono gatv\xc4\x97mis va\xc5\xbeiuoti iki Pilies gatv\xc4\x97s ir ties Katedra pasukusi \xc4\xaf Aleksandro prospekt\xc4\x85 (Maironio g.) va\xc5\xbeiuoti iki U\xc5\xbeupio tilto. 4-oji nuo Katedros keleivius tur\xc4\x97jo ve\xc5\xbeti iki Karin\xc4\x97s ligonin\xc4\x97s Antakalnyje._NEWLINE_Arklinio tramvajaus koncesijos sutartyje buvo nurodyta, kad vagonus gali traukti arkliai, jie gali jud\xc4\x97ti garo, elektros, ar kitoki\xc5\xb3 mechanini\xc5\xb3 varikli\xc5\xb3 varomi, kuriuos verslininkas reikalui esant \xc4\xafrengs. Tramvajus tur\xc4\x97jo veikti nuo 7 val. ryte iki 10 val. vakare. Numatyta, kad vagonai va\xc5\xbeiuos 12 varst\xc5\xb3 (apie 13 km) per valand\xc4\x85 grei\xc4\x8diu._NEWLINE_Vilniaus arklinio tramvajaus\xc2\xa0\xe2\x80\x93 konk\xc4\x97s statybai vadovavo patyr\xc4\x99s \xc5\xa1ios bendrov\xc4\x97s in\xc5\xbeinierius Moisiejus Lazarevi\xc4\x8dius Liachovskis, prie\xc5\xa1 tai arklinius tramvajus \xc4\xafreng\xc4\x99s Daugpilyje, Minske, T\xc5\xabloje, Vorone\xc5\xbee ir kitose vietose._NEWLINE_D\xc4\x97l per ma\xc5\xbeo gatv\xc4\x97s plo\xc4\x8dio mar\xc5\xa1rut\xc4\x85 i\xc5\xa1 \xc5\xbdaliojo tilto \xc4\xaf Gele\xc5\xbeinkelio stot\xc4\xaf buvo nutarta nukreipti Jogailos ir Pylimo gatv\xc4\x97mis. Tik po septyneri\xc5\xb3 met\xc5\xb3 nuo pirminio pasi\xc5\xablymo, 1893\xc2\xa0m. bir\xc5\xbeelio 3 d., pirmoji arklinio tramvajus\xc2\xa0\xe2\x80\x93 \xe2\x80\x9ekonk\xc4\x97s\xe2\x80\x9c linija baigta tiesti ir i\xc5\xa1kilmingai atidaryta (pirmoji \xe2\x80\x9ekonk\xc4\x97s\xe2\x80\x9c linija\xc2\xa0\xe2\x80\x93 \xe2\x80\x9e\xc5\xbdaliasis tiltas\xe2\x80\x93Gele\xc5\xbeinkelio stotis\xe2\x80\x9c). T\xc5\xb3 pat met\xc5\xb3 bir\xc5\xbeelio pabaigoje prad\xc4\x97jo veikti antroji arklinio tramvajaus linija\xc2\xa0\xe2\x80\x93 \xe2\x80\x9eU\xc5\xbeupio tiltas\xe2\x80\x93Luki\xc5\xa1ki\xc5\xb3 aik\xc5\xa1t\xc4\x97\xe2\x80\x9c, liep\xc4\x85\xc2\xa0\xe2\x80\x93 tre\xc4\x8dioji linija\xc2\xa0\xe2\x80\x93 \xe2\x80\x9eKatedros aik\xc5\xa1t\xc4\x97\xe2\x80\x93Antakalnis\xe2\x80\x9c. Kasdien trimis mar\xc5\xa1rutais kursuodavo vidutini\xc5\xa1kai 28 vagonai. Vagonams traukti bendrov\xc4\x97 tur\xc4\x97jo 122 arklius. Tramvaj\xc5\xb3 aptarnaudavo daugiau kaip 150 darbinink\xc5\xb3._NEWLINE_1893\xc2\xa0m. Antakalnyje tarp Sm\xc4\x97lio ir V. Grybo gatvi\xc5\xb3 pastatytas tramvaj\xc5\xb3 parkas. Bevardis skersgatv\xc4\x97lis, \xc4\x97j\xc4\x99s pro park\xc4\x85, gavo Tramvaj\xc5\xb3 g. pavadinim\xc4\x85. Pirmasis pasaulinis karas nutrauk\xc4\x97 arklinio tramvajaus veikl\xc4\x85._NEWLINE_Po karo Tramvaj\xc5\xb3 atgaivinti \xc4\x97m\xc4\x97si vilnietis in\xc5\xbeinierius Pigutkovskis. Jis keliuose vagonuose \xc4\xafreng\xc4\x97 senus motorus. Taip patobulintas tramvajus, in\xc5\xbeinieriaus garbei pavadintas \xe2\x80\x9epigutka", v\xc4\x97l \xc4\x97m\xc4\x97 kursuoti miesto gatv\xc4\x97mis. Ekspert\xc5\xb3 nuomone, suremontavus pab\xc4\x97gius ir b\xc4\x97gius, kelion\xc4\x97 i\xc5\xa1 Katedros aik\xc5\xa1t\xc4\x97s iki Paspie\xc5\xa1kos tur\xc4\x97t\xc5\xb3 trukti ne ilgiau kaip 10 minu\xc4\x8di\xc5\xb3. Reguliarus eismas prasid\xc4\x97jo 1924\xc2\xa0m. liepos 25 d. Ta\xc4\x8diau seni varikliai nuolat gedo, vagonai susid\xc4\x97v\xc4\x97jo, o nauj\xc5\xb3 \xc4\xafsigijimu niekas nepasir\xc5\xabpino. Be to, konkurencij\xc4\x85 sudar\xc4\x97 modernesn\xc4\x97 transporto priemon\xc4\x97\xc2\xa0\xe2\x80\x93 autobusai.'